Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Maribel García Malo andreak egindako galderaren erantzuna, Foru Diputazioak emana, zentroek eta zerbitzuek 2017ko Ikuskaritza Planaren arabera jasotako diru-laguntzen kontrolari buruzkoa. Galdera 2018ko martxoaren 9ko 30. Nafarroako Parlamentuko Aldizkari Ofizialean argitaratu zen.

ERANTZUNA
Unión del Pueblo Navarro talde parlamentarioari atxikitako foru parlamentari Maribel García Malo andreak galdera egin du (9-18/PES-00064) zentroek eta zerbitzuek 2017ko Ikuskaritza Planaren arabera jasotako diru-laguntzen kontrolari buruz. Hona Nafarroako Gobernuko Eskubide Sozialetako kontseilariaren erantzuna:
Nafarroako gizarte gaien arloko 2017rako ikuskapen planaren II.3.1.c) jarduketa-ildo oinarrizkoak aurreikusten du Eskubide Sozialetako Departamentuak desgaitasunaren arloko lanerako prestatzeko zentroei emandako diru-laguntzen oinarrietan ezarritako baldintzak betetzen diren ala ez kontrolatzea.
Urte horretan lanerako prestatzeko zentroen kanpoko ebaluazio bat egin zenez, entitate independente batzuei esleitutako kontratu baten bitartez –ebaluazio horretan, besteak beste, diru-laguntzen zertarakoa eta diru-laguntzen kontrol finantzarioa eta eraginkortasunaren eta efizientziaren gaineko kontrolak egiten dira–, organo eskudunak erabaki zuen urte hartan haietan ikuskatzerik ez egitea.
Hala eta guztiz ere, Departamentuko diru-laguntzen organo kudeatzaileei kontsulta eginda, egiaztatu da deialdi bidez zein modu izendunean emandako diru-laguntza guztien justifikazio ekonomiko eta teknikoak konprobatu egin direla.
Kontrol horren emaitza gisa, 2017an itzulketa partzialeko lau espediente izapidetu dira. Diru-laguntzatik erreklamatu zaien zatia itzuli dute entitateek.
Hori guztia jakinarazten dizut Nafarroako Parlamentuko Erregelamenduaren 194. artikulua betez.
Iruñean, 2018ko martxoaren 28an.

